CELEX: 32022D0706
Language: el
Date: 2022-05-05 00:00:00
Title: Εκτελεστική απόφαση (ΕΕ) 2022/706 της Επιτροπής της 5ης Μαΐου 2022 για τη θέσπιση κανόνων εφαρμογής της απόφασης αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, όσον αφορά τα κριτήρια και τις διαδικασίες για την αναγνώριση μακροχρόνιας αφοσίωσης και εξαιρετικών συνεισφορών υπέρ του μηχανισμού πολιτικής προστασίας της Ένωσης [κοινοποιηθείσα υπό τον αριθμό C(2022) 2884] (Κείμενο που παρουσιάζει ενδιαφέρον για τον ΕΟΧ)

6.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 132/102
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/706 ΤΗΣ ΕΠΙΤΡΟΠΗΣ
         της 5ης Μαΐου 2022
         για τη θέσπιση κανόνων εφαρμογής της απόφασης αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, όσον αφορά τα κριτήρια και τις διαδικασίες για την αναγνώριση μακροχρόνιας αφοσίωσης και εξαιρετικών συνεισφορών υπέρ του μηχανισμού πολιτικής προστασίας της Ένωσης
         
            
               [κοινοποιηθείσα υπό τον αριθμό C(2022) 2884]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (1), και ιδίως το άρθρο 32 παράγραφος 1 στοιχείο ηβ),
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση αριθ. 1313/2013/ΕΕ, η Επιτροπή μπορεί να απονέμει μετάλλια στους σχετικούς αποδέκτες, σε αναγνώριση μακροχρόνιας αφοσίωσης και εξαιρετικών συνεισφορών υπέρ του μηχανισμού πολιτικής προστασίας της Ένωσης (στο εξής: μηχανισμός της Ένωσης).
                  
               
                     (2)
                  
                  
                     Για την απονομή των εν λόγω μεταλλίων του μηχανισμού της Ένωσης (στο εξής: μετάλλια του ΜΠΠΕ), η Επιτροπή θα πρέπει να καθορίσει τα κριτήρια και τις διαδικασίες για την αναγνώριση μακροχρόνιας αφοσίωσης και εξαιρετικών συνεισφορών υπέρ του μηχανισμού της Ένωσης.
                  
               
                     (3)
                  
                  
                     Λαμβανομένης υπόψη της διατομεακής προσέγγισης της βοήθειας που παρέχεται μέσω του μηχανισμού της Ένωσης, τα μετάλλια του ΜΠΠΕ θα πρέπει να απονέμονται σε πολίτες της Ένωσης και πολίτες τρίτων χωρών, συμπεριλαμβανομένου του προσωπικού πολιτικής προστασίας και διαχείρισης καταστροφών, του στρατιωτικού προσωπικού των κρατών μελών, ή του προσωπικού άλλων σχετικών αρχών ή φορέων, για συνεισφορές που παρέχουν στον μηχανισμό της Ένωσης. Τα μετάλλια του ΜΠΠΕ μπορούν να απονεμηθούν σε φυσικά πρόσωπα ή μονάδες, συμπεριλαμβανομένων των ομάδων επέμβασης, των ομάδων τεχνικής βοήθειας και υποστήριξης (ΟΤΒΥ) και άλλων ικανοτήτων αντιμετώπισης, που έχουν καταχωριστεί στο Κοινό Σύστημα Επείγουσας Επικοινωνίας και Πληροφόρησης (ΚΣΕΠΕΑ).
                  
               
                     (4)
                  
                  
                     Για να καλυφθούν οι δραστηριότητες ολόκληρου του κύκλου διαχείρισης καταστροφών, το ουσιαστικό πεδίο εφαρμογής της αναγνώρισης μακροχρόνιας αφοσίωσης και εξαιρετικών συνεισφορών υπέρ του μηχανισμού της Ένωσης θα πρέπει να περιλαμβάνει δράσεις πρόληψης, ετοιμότητας και αντιμετώπισης.
                  
               
                     (5)
                  
                  
                     Σύμφωνα με το άρθρο 20α παράγραφος 3 της απόφασης αριθ. 1313/2013/ΕΕ, η Επιτροπή θα πρέπει να απονέμει δύο είδη μεταλλίων του ΜΠΠΕ: ένα μετάλλιο για μακροχρόνια αφοσίωση και ένα μετάλλιο για εξαιρετικές συνεισφορές. Συνεπώς, είναι αναγκαίο να καθοριστούν κριτήρια επιλεξιμότητας για την απονομή κάθε είδους μεταλλίου.
                  
               
                     (6)
                  
                  
                     Δεδομένου ότι τα μετάλλια του ΜΠΠΕ εισήχθησαν στον μηχανισμό της Ένωσης με την απόφαση (ΕΕ) 2019/420 του Ευρωπαϊκού Κοινοβουλίου και του Συμβουλίου (2), θα πρέπει να καθοριστεί η περίοδος που πρέπει να λαμβάνεται υπόψη για τη διαπίστωση της επιλεξιμότητας των δυνητικών αποδεκτών μεταλλίων του ΜΠΠΕ λαμβανομένης υπόψη της ημερομηνίας έκδοσης της εν λόγω απόφασης, δηλαδή της 21ης Μαρτίου 2019.
                  
               
                     (7)
                  
                  
                     Η Επιτροπή και τα κράτη μέλη θα πρέπει να έχουν το δικαίωμα να ορίζουν δυνητικούς αποδέκτες, οι υποψηφιότητες των οποίων θα πρέπει να αξιολογούνται από συμβούλιο απονομής μεταλλίων αποτελούμενο από εκπροσώπους της Επιτροπής. Το συμβούλιο απονομής μεταλλίων θα πρέπει να συνεδριάζει με σκοπό την υποβολή συστάσεων προς την Επιτροπή, η οποία λαμβάνει αποφάσεις σχετικά με την απονομή των μεταλλίων του ΜΠΠΕ.
                  
               
                     (8)
                  
                  
                     Προκειμένου να αποτίεται φόρος τιμής στους αποδέκτες με κατάλληλο τρόπο, τα μετάλλια του ΜΠΕΕ θα πρέπει να απονέμονται σε επίσημη τελετή, όπως το Ευρωπαϊκό φόρουμ Πολιτικής Προστασίας ή άλλες επίσημες τελετές που διοργανώνονται σε ad hoc βάση.
                  
               
                     (9)
                  
                  
                     Για την εξασφάλιση της ένταξης και την προώθηση της ισότητας, θα πρέπει να λαμβάνονται υπόψη η ισόρροπη εκπροσώπηση των φύλων και η γεωγραφική κατανομή κατά τη λήψη απόφασης σχετικά με την απονομή των μεταλλίων του ΜΠΠΕ.
                  
               
                     (10)
                  
                  
                     Για την εξασφάλιση της διαφάνειας, η Επιτροπή θα πρέπει να τηρεί μητρώο των μεταλλίων του ΜΠΠΕ που απονέμονται.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Πολιτικής Προστασίας που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            Στην παρούσα απόφαση καθορίζονται τα κριτήρια και οι διαδικασίες για την απονομή μεταλλίων του μηχανισμού πολιτικής προστασίας της Ένωσης (στο εξής: μετάλλια του ΜΠΠΕ) με σκοπό την αναγνώριση μακροχρόνιας αφοσίωσης και εξαιρετικών συνεισφορών υπέρ του μηχανισμού πολιτικής προστασίας της Ένωσης (στο εξής: μηχανισμός της Ένωσης).
         
         
            Άρθρο 2
            Ορισμοί
            Για τους σκοπούς της παρούσας απόφασης, ισχύουν οι ακόλουθοι ορισμοί:
            
                        1)
                     
                     
                        «έντιμο πρόσωπο»: πρόσωπο χωρίς προηγούμενες ποινικές καταδίκες·
                     
                  
                        2)
                     
                     
                        «εξαιρετική γενναιότητα»: εξαιρετικό θάρρος ή ιδιαίτερη αντοχή που υπερβαίνει τις προσδοκίες και αποδεικνύεται στην πράξη·
                     
                  
                        3)
                     
                     
                        «ιδιαίτερο αξιέπαινο επίτευγμα»: επιτυχία πολύ υψηλού επιπέδου που υπερβαίνει το κανονικό ή το συνηθισμένο.
                     
                  
         
            Άρθρο 3
            Είδη μεταλλίων του ΜΠΠΕ
            
               1.   Η Επιτροπή απονέμει τα ακόλουθα δύο είδη μεταλλίων του ΜΠΠΕ:
               
                           α)
                        
                        
                           μετάλλιο για μακροχρόνια αφοσίωση·
                        
                     
                           β)
                        
                        
                           μετάλλιο για εξαιρετικές συνεισφορές.
                        
                     
            
               2.   Οι αποδέκτες των μεταλλίων δεν δικαιούνται κανένα οικονομικό όφελος.
            
            
               3.   Τα μετάλλια του ΜΠΠΕ δεν απονέμονται περισσότερες από μία φορές ανά είδος στο ίδιο φυσικό πρόσωπο ή στις ίδιες μονάδες ή ομάδες επέμβασης ή ομάδες τεχνικής βοήθειας και υποστήριξης (ΟΤΒΥ) και άλλες ικανότητες αντιμετώπισης. Μπορούν να απονεμηθούν και μετά θάνατον.
            
         
         
            Άρθρο 4
            Επιλεξιμότητα
            
               1.   Τα μετάλλια του ΜΠΠΕ μπορούν να απονεμηθούν στα ακόλουθα φυσικά πρόσωπα για τη συνεισφορά τους υπέρ του μηχανισμού της Ένωσης:
               
                           α)
                        
                        
                           μέλη του προσωπικού πολιτικής προστασίας και διαχείρισης καταστροφών των κρατών μελών ή των κρατών που συμμετέχουν στον μηχανισμό της Ένωσης·
                        
                     
                           β)
                        
                        
                           μέλη άλλων αρχών, οντοτήτων ή φορέων που συμβάλλουν στις δράσεις στο πλαίσιο του μηχανισμού της Ένωσης·
                        
                     
                           γ)
                        
                        
                           πολίτες της Ένωσης ή πολίτες τρίτων χωρών.
                        
                     Τα εν λόγω φυσικά πρόσωπα πρέπει να είναι έντιμα πρόσωπα.
            
            
               2.   Τα μετάλλια του ΜΠΠΕ μπορούν επίσης να απονεμηθούν στις ακόλουθες οντότητες για τη συνεισφορά τους υπέρ του μηχανισμού της Ένωσης:
               
                           α)
                        
                        
                           μονάδες που έχουν δημιουργηθεί σύμφωνα με την απόφαση αριθ. 1313/2013/ΕΕ·
                        
                     
                           β)
                        
                        
                           ομάδες επέμβασης, όπως ορίζονται στο άρθρο 2 παράγραφος 4 της εκτελεστικής απόφασης 2014/762/ΕΕ της Επιτροπής (3)·
                        
                     
                           γ)
                        
                        
                           ομάδες τεχνικής βοήθειας και υποστήριξης (ΟΤΒΥ), όπως ορίζονται στο άρθρο 2 παράγραφος 5 της εκτελεστικής απόφασης 2014/762/ΕΕ·
                        
                     
                           δ)
                        
                        
                           άλλες ικανότητες αντιμετώπισης που αναφέρονται στο άρθρο 9 παράγραφος 4 της απόφασης αριθ. 1313/2013/ΕΕ.
                        
                     Οι εν λόγω οντότητες καταχωρίζονται στο Κοινό Σύστημα Επείγουσας Επικοινωνίας και Πληροφόρησης (ΚΣΕΠΕΑ).
            
            
               3.   Το προσωπικό της Ένωσης που υπόκειται στον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και στο καθεστώς που εφαρμόζεται στο λοιπό προσωπικό της Ένωσης, όπως ορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (4), δεν είναι επιλέξιμο για τα μετάλλια του ΜΠΠΕ.
            
         
         
            Άρθρο 5
            Περίοδος επιλεξιμότητας
            Η περίοδος επιλεξιμότητας για την απονομή των μεταλλίων του ΜΠΠΕ αρχίζει στις 21 Μαρτίου 2019.
         
         
            Άρθρο 6
            Μετάλλιο για μακροχρόνια αφοσίωση
            Το μετάλλιο του ΜΠΠΕ για μακροχρόνια αφοσίωση μπορεί να απονεμηθεί σε επιλέξιμους αποδέκτες που αναφέρονται στο άρθρο 4 παράγραφοι 1 και 2 και πληρούν μία από τις ακόλουθες προϋποθέσεις:
            
                        α)
                     
                     
                        έχουν συμμετάσχει τουλάχιστον τρεις φορές σε επιχειρήσεις αντιμετώπισης καταστροφών στο πλαίσιο του μηχανισμού της Ένωσης·
                     
                  
                        β)
                     
                     
                        έχουν επιδείξει μακροχρόνια επαγγελματική αφοσίωση σε δράσεις πρόληψης ή ετοιμότητας στο πλαίσιο του μηχανισμού της Ένωσης. Ο χρόνος που αφιερώνουν οι ενδιαφερόμενοι επιλέξιμοι αποδέκτες στις εν λόγω δράσεις θεωρείται απόδειξη της αφοσίωσής τους.
                     
                  
         
            Άρθρο 7
            Μετάλλιο για εξαιρετικές συνεισφορές
            Το μετάλλιο του ΜΠΠΕ για εξαιρετικές συνεισφορές μπορεί να απονεμηθεί σε επιλέξιμους αποδέκτες που αναφέρονται στο άρθρο 4 παράγραφοι 1 και 2 και πληρούν μία από τις ακόλουθες προϋποθέσεις:
            
                        α)
                     
                     
                        έχουν επιδείξει εξαιρετική γενναιότητα ή έχουν συμμετάσχει σε ιδιαίτερο αξιέπαινο επίτευγμα ή δραστηριότητα που υπερβαίνει όσα μπορούν εύλογα να αναμένονται κατά τη διάρκεια μιας επιχείρησης αντιμετώπισης καταστροφών στο πλαίσιο του μηχανισμού της Ένωσης·
                     
                  
                        β)
                     
                     
                        έχουν συμβάλει σε ιδιαίτερο αξιέπαινο επίτευγμα στο πλαίσιο της ανάπτυξης του μηχανισμού της Ένωσης γενικότερα.
                     
                  
         
            Άρθρο 8
            Υποψηφιότητα
            
               1.   Η Επιτροπή και τα κράτη μέλη μπορούν να υποβάλουν στο συμβούλιο απονομής μεταλλίων κατάλογο υποψηφίων για την απονομή:
               
                           α)
                        
                        
                           μεταλλίων του ΜΠΠΕ για μακροχρόνια αφοσίωση βάσει των κριτηρίων που ορίζονται στο άρθρο 6·
                        
                     
                           β)
                        
                        
                           μεταλλίων του ΜΠΠΕ για εξαιρετικές συνεισφορές βάσει των κριτηρίων που ορίζονται στο άρθρο 7.
                        
                     
            
               2.   Η Επιτροπή, μέσω του Κέντρου Συντονισμού Αντιμετώπισης Εκτάκτων Αναγκών, επανεξετάζει τακτικά τον κατάλογο υποψηφίων και υποβάλλει έκθεση στο συμβούλιο απονομής μεταλλίων όταν πληρούνται τα κριτήρια που αναφέρονται στο άρθρο 6.
            
         
         
            Άρθρο 9
            Συμβούλιο απονομής μεταλλίων και απόφαση απονομής
            
               1.   Συστήνεται συμβούλιο απονομής μεταλλίων, το οποίο εξετάζει τον κατάλογο υποψηφίων που υποβάλλεται από την Επιτροπή ή τα κράτη μέλη σύμφωνα με το άρθρο 8 και απευθύνει συστάσεις προς την Επιτροπή σχετικά με την απονομή των μεταλλίων του ΜΠΠΕ.
            
            
               2.   Το συμβούλιο απονομής μεταλλίων αποτελείται από τρεις εκπροσώπους της Επιτροπής.
            
            
               3.   Η Επιτροπή συγκαλεί το συμβούλιο απονομής μεταλλίων τουλάχιστον έναν μήνα πριν από τη διεξαγωγή της τελετής που αναφέρεται στο άρθρο 11 παράγραφος 1.
               Το συμβούλιο απονομής μεταλλίων λαμβάνει υπόψη την ισόρροπη εκπροσώπηση των φύλων και τη γεωγραφική κατανομή κατά τη λήψη απόφασης σχετικά με την απονομή των μεταλλίων του ΜΠΠΕ.
            
         
         
            Άρθρο 10
            Ανάκληση και αποποίηση των μεταλλίων του ΜΠΠΕ που απονέμονται
            
               1.   Η Επιτροπή ανακαλεί οποιοδήποτε από τα μετάλλια του ΜΠΠΕ που απονέμονται, σε περίπτωση ποινικής καταδίκης ή οποιασδήποτε ατιμωτικής πράξης ή πράξης που μπορεί να βλάψει τα συμφέροντα της Ένωσης.
            
            
               2.   Οι αποδέκτες διατηρούν το δικαίωμα να αποποιηθούν το μετάλλιο του ΜΠΠΕ που απονέμεται.
            
         
         
            Άρθρο 11
            Τελετή απονομής των μεταλλίων του ΜΠΠΕ
            
               1.   Τα μετάλλια του ΜΠΠΕ απονέμονται στο Ευρωπαϊκό φόρουμ Πολιτικής Προστασίας ή, κατά περίπτωση, σε επίσημες τελετές που διοργανώνονται σε ad hoc βάση.
            
            
               2.   Τα μετάλλια του ΜΠΠΕ παραδίδονται στους αποδέκτες ή στους εκπροσώπους τους από εκπρόσωπο της Επιτροπής.
            
            
               3.   Όταν ο αποδέκτης μεταλλίου του ΜΠΠΕ είναι μονάδα, ομάδα επέμβασης, ΟΤΒΥ ή άλλη ικανότητα αντιμετώπισης, το μετάλλιο του ΜΠΠΕ παραδίδεται στον επικεφαλής της ομάδας ή στον εκπρόσωπό του που το παραλαμβάνει για λογαριασμό της αντίστοιχης μονάδας, ομάδας επέμβασης, ΟΤΒΥ ή άλλης ικανότητας αντιμετώπισης.
            
         
         
            Άρθρο 12
            Σχεδιασμός και επιγραμμικό δημόσιο μητρώο
            
               1.   Η Επιτροπή καθορίζει τον σχεδιασμό και το μοντέλο των μεταλλίων του ΜΠΠΕ.
            
            
               2.   Η Επιτροπή τηρεί επιγραμμικό δημόσιο μητρώο των αποδεκτών μεταλλίων του ΜΠΠΕ.
            
         
         
            Άρθρο 13
            Χρήση των μεταλλίων του ΜΠΠΕ
            Η χρήση των μεταλλίων του ΜΠΠΕ διέπεται από τους σχετικούς κανονισμούς του κράτους του αποδέκτη.
         
         
            Άρθρο 14
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 5 Μαΐου 2022.
            
               
                  Για την Επιτροπή
               
               Janez LENARČIČ
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 924.
         
            (2)  Απόφαση (ΕΕ) 2019/420 του Ευρωπαϊκού Κοινοβουλίου και του Συμβουλίου, της 13ης Μαρτίου 2019, για την τροποποίηση της απόφασης αριθ. 1313/2013/ΕΕ περί μηχανισμού πολιτικής προστασίας της Ένωσης (ΕΕ L 77I της 20.3.2019, σ. 1).
         
            (3)  Εκτελεστική απόφαση 2014/762/ΕΕ της Επιτροπής, της 16ης Οκτωβρίου 2014, για τη θέσπιση κανόνων εφαρμογής της απόφασης αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου περί μηχανισμού πολιτικής προστασίας της Ένωσης και για την κατάργηση των αποφάσεων της Επιτροπής 2004/277/ΕΚ, Ευρατόμ και 2007/606/ΕΚ, Ευρατόμ (ΕΕ L 320 της 6.11.2014, σ. 1).
         
            (4)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου της 29ης Φεβρουαρίου 1968 περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56 της 4.3.1968, σ. 1).